กระดึ๊บ (2553)

## **เรื่องย่อ**

เฮียสุรชัย (จตุรงค์ มกจ๊ก) เป็นเจ้าของร้านซาลาเปาที่ปากกล้าและอหังการกับทุกคน ยกเว้นกับภรรยา ส่วน น้าแมว (จิ้ม ชวนชื่น) เป็นอันธพาลรุ่นใหญ่เจ้าของโรงน้ำแข็งผู้ไม่เคยก้มหัวให้ใคร พวกเขาเป็นเพื่อนบ้านที่ไม่ถูกกัน เพราะไอร้อนจากหม้อนึ่งซาลาเปาทำให้น้ำแข็งละลายอยู่ตลอดเวลา มันจึงกลายเป็นข้อขัดแย้งทางธุรกิจที่ทำให้เสือสองตัวอยู่รั้วติดกันไม่ได้ ทั้งคู่ถืออีกฝ่ายเป็นศัตรูคู่อริและสาบานต่อดินฟ้าว่า ผีไม่เผา เงาไม่เหยียบ

แต่แล้วรักต้องห้ามก็ยังเกิดขึ้นจนได้ เมื่อ สมหมาย (ณัฏฐพงษ์ ชาติพงศ์) หลานชายของน้าแมว ซึ่งเป็นชายหนุ่มขี้เล่นที่ยังหาทางเอาดีกับชีวิตไม่ได้ ดันปีนข้ามรั้วมาจีบ หมูแดง (ภัทรศยา เครือสุวรรณศิริ) ลูกสาวคนโตสุดรักสุดหวงของเฮียสุรชัย นอกจากนี้ทั้งสองบ้านยังต้องร่วมกันเผชิญหน้ากับผู้มีอิทธพลในท้องถิ่นที่มาคอยคุกคามไล่ที่ แต่เรื่องยิ่งวุ่นมากขึ้นไปอีก เมื่อหลังค่ำคืนพายุฝนฟ้าคะนอง มีวัตถุลึกลับปริศนาตกลงมาในเขตแดนระหว่างบ้านของพวกเขา

มันคือสัตว์ประหลาดจากต่างดาวที่กลายเป็นจุดเริ่มต้นของความอลหม่าน และเนื่องจากมันใช้ความร้อนเป็นขุมพลังงานสำคัญ มันจึงออกอาละวาดจู่โจมร่างกายของสิ่งมีชีวิตเพื่อดูดความร้อนออกมา ทำให้เหยื่อผู้เคราะห์ร้ายสูญเสียความร้อนไปทั้งหมด จนร่างกายกลายเป็นน้ำแข็งและเสียชีวิตในที่สุด ที่แย่กว่านั้นก็คือ เจ้าสัตว์ต่างดาวนี้ดันอุตริไปแพร่พันธุ์วางไข่ไว้นับร้อยใบในหม้อนึ่งซาลาเปานั่นเอง งานนี้ศัตรูคู่อาฆาตจึงต้องหันมาญาติดีกัน เพื่อร่วมมือกันงัดเอาสุดยอดกลเม็ดเด็ดพราย มาปราบเจ้าสัตว์ประหลาดร้ายจากต่างดาวพันธุ์นี้ให้จงได้

## **นักแสดง**

  ไฟล์:Cool Gel Attacks 5.jpg   **จิ้ม ชวนชื่น**น้าแมว

## **เกร็ด**

* ภาพยนตร์เรื่องนี้สร้างจากข่าวที่เคยเป็นที่ฮือฮา เกี่ยวกับตัววุ้นประหลาดที่ตกลงมาจากฟ้า แล้วทำให้คนจำนวนไม่น้อยคิดว่าเป็นสัตว์จากต่างดาว จนแห่กันไปถ่ายภาพและขอหวย แต่สุดท้ายกลับพบว่ามันเป็นแผ่นเจลสำหรับลดไข้ที่เอาไปแช่น้ำจนพองเท่านั้น

* จตุรงค์ มกจ๊ก ผู้กำกับและผู้รับบทเฮียสุรชัย ต้องการให้พีค ภัทรศยา เครือสุวรรณศิริ ผู้รับบท หมูแดง แสดงเป็นตัวเองมากที่สุด คือไม่ใช่นางเอกที่สวยเพียงอย่างเดียว แต่มีความเปิ่นด้วย จตุรงค์ เล่าถึงความเปิ่นของ พีค ในขณะถ่ายทำว่าเวลาบอกให้ทุกคนทำท่าตกใจ จะมี พีค คนเดียวที่ทำหน้างง แต่พอสั่งให้ทุกคนทำหน้างง กลับมี พีค คนเดียวที่ทำหน้าตกใจ

* จตุรงค์ มกจ๊ก รู้สึกกังวลที่ต้องถ่ายทำฉากกระโดดตีลังกาผาดโผน แต่ก็ได้ทีมสลิงค่อยๆ สอนให้ใช้สลิงพยุงตัวแล้วดีดขาขึ้นม้วนตัว ในครั้งแรกๆ จตุรงค์ รู้สึกเวียนหัวคลื่นไส้ แต่พยายามดึงประสบการณ์การแสดงฉากผาดโผนในภาพยนตร์ *ตั๊ดสู้ฟุด (2550)* กลับมาใช้อีกครั้ง จึงสามารถแสดงผ่านไปได้ในที่สุด

* ภาพยนตร์เรื่องนี้ถ่ายทำตอนกลางคืนถึงร้อยละ 70 ทำให้นักแสดงเหนื่อยกัน โดยเฉพาะในช่วงรุ่งสาง นอกจากนี้ยังถ่ายทำกันในฤดูหนาว ทั้งที่มีฉากที่ จตุรงค์ มกจ๊ก, พีค ภัทรศยา และฟรอยด์ ณัฏฐพงษ์ ต้องลงไปในบ่อน้ำจนตัวเปียกตั้งแต่หัวจรดเท้า และเมื่อถ่ายทำฉากต่อเนื่อง ก็ต้องคอยฉีดน้ำให้ตัวเปียกกันอยู่ตลอดเวลาอีกด้วย

* ภาพยนตร์เรื่องนี้ต่างจากผลงานที่ จตุรงค์ มกจ๊ก เคยกำกับมาก่อนอย่าง *โกยเถอะโยม (2549)* และ *ตั๊ดสู้ฟุด (2550)* ตรงที่ใช้คอมพิวเตอร์กราฟฟิกจำนวนมาก จตุรงค์ ในฐานะผู้กำกับและผู้รับบทนำจึงต้องใช้จินตนาการในการแสดงและกำกับเพื่อนนักแสดงให้โต้ตอบกับอากาศ เสมือนว่ามีตัว กระดึ๊บ อยู่ตรงหน้า สำหรับงานคอมพิวเตอร์กราฟฟิกนั้นเป็นผลงานของ กันตนา แอนิเมชั่น เป็นส่วนใหญ่ ผสมกับความช่วยเหลือจาก จีทีเอช

* เนื่องจากต้องรับบทเป็น หมูแดง ลูกสาวเจ้าของโรงงานทำซาลาเปา พีค ภัทรศยา จึงต้องฝึกทำซาลาเปาจากผู้ที่ทำซาลาเปาเป็นจริงๆ ตั้งแต่ขั้นตอนนวดแป้ง ใส่ไส้ และจับจีบ

* ฉากโรงงานทำซาลาเปาที่มีเตานึ่งซาลาเปา และฉากโรงงานทำน้ำแข็งที่มีบ่อน้ำแข็งนั้น ถ่ายทำกันในฉากที่ทีมงานสร้างขึ้นโดยเลียนแบบจากโรงงานจริง

* พีค ภัทรศยา เล่าว่า ในฉากคอมพิวเตอร์กราฟฟิกที่นักแสดงต้องแสดงด้วยการจินตนาการสิ่งต่างๆ ขึ้นจากความว่างเปล่านั้น จะยากขึ้นเป็นพิเศษเมื่อต้องแสดงเป็นหมู่คณะ เพราะทุกคนต้องมองไปยังจุดเดียวกัน เสมือนมองเห็นสิ่งเดียวกัน หากสายตามองไปคนละจุดจะต้องถ่ายทำใหม่ทันที

* พีค ภัทรศยา ดำน้ำไม่ค่อยเก่งนัก ในฉากที่ต้องดำน้ำลงไปในบ่อน้ำแข็ง พีคจึงต้องเอาอะไรถ่วงตัวเองให้หนักเพื่อไม่ให้ตัวลอยขึ้นมา และต้องฝืนกลั้นหายใจค่อนข้างนาน พีค ถ่ายทำฉากนี้อยู่หลายครั้ง จนรู้สึกกลัวน้ำไปช่วงหนึ่งเลยทีเดียว

* ฟรอยด์ ณัฏฐพงษ์ เล่าว่า จิ้ม ชวนชื่น นักแสดงรุ่นพี่ที่รับบท น้าแมว ช่วยสอนหลายๆ เรื่องให้ ฟรอยด์ เช่น มุมกล้อง การแสดง และจังหวะในการแสดงตลก นอกจากนี้เวลาเลิกงานดึกๆ จิ้ม ยังไปส่ง ฟรอยด์ ที่บ้านบ่อยๆ อีกด้วย

* ฟรอยด์ ณัฏฐพงษ์ กับพีค ภัทรศยารู้จักกันมาตั้งนานแล้ว เพราะ พีค เป็นรุ่นน้องที่โรงเรียนสมัยมัธยมของ ฟรอยด์ ทั้งคู่เคยพบกันตามงานต่างๆ แต่ครั้งนี้เป็นครั้งแรกที่ได้ร่วมงานกัน

* ฟรอยด์ ณัฏฐพงษ์รู้สึกประทับใจฉากที่ทุกคนออกมาสู้กับตัวกระดึ๊บ ด้วยกลวิธีต่างๆ เพราะการแสดงเหล่านั้นส่วนใหญ่เป็นการด้นสด ทุกคนมีอิสระในการแสดง ก่อนที่ จตุรงค์ มกจ๊กจะสั่งภายหลังว่าให้พอแล้ว หรือวิจารณ์ว่าแสดงน้อยไปหรือมากไป

* ฟรอยด์ ณัฏฐพงษ์ เล่าถึงเบื้องหลังกองถ่ายว่านักแสดงส่วนใหญ่ทั้งพูดมากและชื่นชอบการรับประทานสุดๆ โดยเฉพาะพีคเป็นคนชอบกินจุบจิบมาก แต่ในช่วงดึกๆ นั้น ทุกคนจะค่อนข้างเงียบเพราะเริ่มเหนื่อยและง่วงนอนกัน

* ผู้สร้างออกแบบตัว กระดึ๊บ ให้มีชื่อสามัญว่า คูล เจล มีลักษณะคล้ายหนอน ตอนยังอายุน้อยมีผิวใสๆ ยืดหยุ่น ชื้น และลื่น มีดวงตานูนบนหัว เคลื่อนไหวด้วยการดีดตัวอย่างคล่องแคล่ว พวกมันดูดความร้อนจากสิ่งต่างๆ เป็นอาหาร และอาจทำให้สิ่งมีชีวิตเสียชีวิตในสภาพกลายเป็นน้ำแข็ง เมื่อตัวกระดึ๊บขยายใหญ่ พวกมันจะเชื่องช้าขึ้นแต่ก็จะดุร้ายขึ้น ผิวจะขรุขระหยาบกระด้าง มีฟันแหลมคมซี่เล็กๆ จำนวนมาก กระดึ๊บสามารถออกไข่ได้ครั้งละเป็นพันฟอง ซึ่งไข่มีเปลือกแข็งมากและดูคล้ายซาลาเปาลูกใหญ่

* จตุรงค์ มกจ๊ก ประทับใจมุกตลกในภาพยนตร์ที่ตนเคยแสดงนำเรื่อง *บ้านฉัน..ตลกไว้ก่อน (พ่อสอนไว้) (2553)* จึงเชิญ บอล วิทยา ทองอยู่ยง ผู้กำกับเรื่องดังกล่าวมาร่วมแสดงในภาพยนตร์เรื่องนี้ ในบทพนักงานส่งหนังสือพิมพ์ ที่อวดลีลาตลกๆ ในการขี่จักรยานยนต์ส่งหนังสือพิมพ์ โดย บอล เป็นคนออกแบบลีลาการแสดงนี้ด้วยตัวเอง

* ภาพยนตร์เรื่องนี้เป็นผลงานการกำกับภาพยนตร์เรื่องที่ 3 ให้กับค่ายจีทีเอชโดย จตุรงค์ พลบูรณ์ (จตุรงค์ มกจ๊ก) ก่อนหน้าภาพยนตร์เรื่องนี้ จตุรงค์เคยกำกับภาพยนตร์ให้กับค่ายจีทีเอช ได้แก่ *โกยเถอะโยม (2549)* และ *ตั๊ดสู้ฟุด (2550)*